Гулъытэ хэIэтыкIа хуащI
Налшык къалэ жьы хъуахэмрэ зеиншэхэмрэ щапIыжу дэт унэм гуфIэгъуэ щытыкIэм иту щрагъэкIуэкIа псапащIэ Iуэхугъуэм хэтащ Къэбэрдей-Балъкъэр къэрал филармонием и солисткэ, республикэм и уэрэджыIакIуэ пажэхэм ящыщ Къул ФатIимэ, пшынауэ Iэзэ КIурашын Эммэ, Шэджэм къалэм дэт курыт еджапIэ №2-м и 3-нэ, 4-нэ классхэм щIэс цIыкIухэр, абыхэм я гъэсакIуэхэу Дэбагъуэ Алёнэрэ Цей ФатIимэрэ, нэгъуэщIхэри. Концертым и къызэгъэпэщакIуэри ар езыгъэкIуэкIари усакIуэ ныбжьыщIэ Къанкъул (Нэзрэн) Раещ.
Тхыдэ мыжыжьэм дриплъэжмэ
Жьы хъуахэм махуэ щхьэхуэ яхухэхынымкIэ жэрдэмыр япэ дыдэу къыщыхалъхьар Япониеращ. А къэралым и Хёго щIыналъэм щыIэ къуажэхэм ящыщ зым и Iэтащхьэ (старостэ) Кадоваки Масао абы ехьэлIа и гукъэкIыр а жылэм дэсхэм 1947 гъэм къыдаIыгъащ. Абдежым щрагъажьэри, махуэ хэхам техуэу а къуажэм щрагъэкIуэкIын щыщIадзащ зи ныбжь хэкIуэтахэм гулъытэ хэIэтыкIа яхуэщIыным хуэгъэза гуфIэгъуэ-псапащIэ Iуэхугъуэхэр, «Нэхъыжьхэм я губзыгъагъэр, я Iущагъыр ди тегъэщIапIэу къуажэм и гъащIэр идогъэфIакIуэ!» къыхуеджэныгъэм езэгъхэр.
Илъэсищ дэкIри, 1950 гъэм, жьы хъуахэм я махуэр гъэлъэпIэныр Хёго щIыналъэм и адрей жылагъуэхэми къыдаIыгъащ, куэд дэмыкIыуи Японие псом къыщащтащ. 1964 гъэм, гуфIэгъуэм и цIэр щызэрахъуэкIым, абы «Зи ныбжь хэкIуэтахэм я махуэ» жиIэу еджэ хъуащ.
Зэман дэкIри, 1990 гъэм дыгъэгъазэм и 14-м ООН-м и Ассамблее Нэхъыщхьэм и 45/106 унафэкIэ жэпуэгъуэм и 1-р Зи ныбжь хэкIуэтахэм я дунейпсо махуэу (International Day of Older Persons) къалъытэ хъуащ.
Концертыр зэрекIуэкIар
— Ди къежьэгъуэр тедухуащ Зи ныбжь хэкIуэтахэм я дунейпсо махуэр щагъэлъэпIа жэпуэгъуэм и 1-мрэ абы къыкIэлъыкIуа мазэмрэ, — жиIащ зэхыхьэр зэхэзыубла Къанкъул Рае. — Кавказым щыпсэу лъэпкъхэм ижь-ижьыж лъандэрэ къыддекIуэкI хабзэ дахэхэм ящыщщ жьы хъуахэм гулъытэ хэIэтыкIа яхуэщIыныр, я жыIэ щIэдэIуныр, къызэранэкIа я гуащIэдэкIым пщIэ лей хуэщIыныр, зыдэIэпыкъун хуейхэм защIэгъэкъуэныр. Дэри, «мы унэр зи хэщIапIэхэм зымащIэкIэ нэхъ мыхъуми ягу дыдыхьэнщ, я нэгу зедгъэужьынщ», жытIэри, концерт теплъэгъуэхэр фхуэдгъэхьэзыращи, ахэр къызэрыфщыхъуар феплъа иужькIэ къэдвгъэщIэжамэ ди гуапэ хъунт.
Шэджэм къалэ дэт курыт еджапIэ №2-м щIэс цIыкIухэр утыку къихьащ. ЗэкIэлъхьэужьу утыкур зыгъэбжьыфIэ ныбжьыщIэхэм я нэжэгужагъэр зэрызыхащIэр кърипщIэу, еплъхэр къахуэкIуахэм яхуэгуфIэрт, теплъэгъуэ къэскIи къихьахэр IэгуауэшхуэкIэ ирагъэкIыжырт. Дэри, лъэныкъуэкIэ дыкъыщытхэм, зыхэтщIэрт сабийхэм ягури я псэри къызэритхьэщIыкIамрэ я джэгукIэ-зыIыгъыкIэм зэрегугъумрэ.
Къанкъул Рае езым анэдэлъхубзэкIэ зэхилъхьа и усэхэм концерт едзыгъуэхэм я зэхакухэм деж къеджащ.
ГуфIэгъуэ зэхыхьэм и къыкIэлъыкIуэ Iыхьэр хуабжьу ягъэбжьыфIащ Къул ФатIимэ жиIа уэрэдхэмрэ зи пшынэ гъэбзэрэбзэкIэр псоми телъыджэ дыдэ ящыхъуа КIурашын Эммэрэ.
АдыгэбзэкIи урысыбзэкIи игъэзэщIа уэрэдхэр къедэIуахэм нэхъри захригъэщIэн хьисэпыр иIэу, Къул ФатIимэ зытета лъагапIэм къехри нэхъыжьхэм къахыхьащ. УэрэджыIакIуэр, езыми къызэрыхигъэщауэ, а пщыхьэщхьэм хущIэкъуащ зи ныбжь хэкIуэтахэм ягу къызэрызыгъэгъуэтыж уэрэдхэр нэхъыбэу зэригъэзэщIэным.
Пшыхьым и зэхуэщIыжыгъуэр къыщыблагъэм, IуэхущIапIэм и унафэщIым и къуэдзэ Сэбан Хьэзешэ псапащIэхэм псалъэ дахэ яхужиIащ, гугъу зрагъэхьу къазэрыхуэкIуам папщIи фIыщIэ яхуищIащ. ХьэщIэхэмрэ бысымхэмрэ гукъинэж сурэтхэр зэгъусэу зытрагъэхащ.
Тхыгъэри сурэтхэри КЪУМАХУЭ Аслъэн ейщ.
